苦懷六首  其六
作者：鄭思肖
朝代：宋

paragraphs: 古人立志高，爲義不爲己。
今人所見卑，獨爲貧賤恥。
不義富貴生，寧以餓而死。
遺體非不重，所懼悖於理。
我稟清淑氣，生而秀爲士。
讀書三十年，頗知六經旨。
質之以人道，所言皆如此。
奚乃滯風塵，爾汝弄歡喜。
浙山高蒼蒼，浙水清瀰瀰。
三歎動遐思，清風響兩耳。
暫焉深隠去，長鑱訪園綺。
敬俟時之清，終其天倫爾。